b"\n_START_ARTICLE_\nAl\xc3\xadcia de Borb\xc3\xb3-Parma (princesa de les Dues Sic\xc3\xadlies)\n_START_SECTION_\nBiografia\n_START_PARAGRAPH_\nNascuda el 13 de novembre de 1917 a Viena, era la setena filla d'Elies de Borb\xc3\xb3-Parma, duc de Parma i de l'arxiduquessa Maria Anna d'\xc3\x80ustria. Des del seu naixement ostentava la dignitat de princesa de Parma._NEWLINE_Va contraure matrimoni el 16 d'abril de 1936 a la capital austr\xc3\xadaca amb l'infant d'Espanya, Alfons de Borb\xc3\xb3-Dues Sic\xc3\xadlies, nebot del rei Alfons XIII d'Espanya i fill de la princesa d'Ast\xc3\xbaries, Maria de la Merc\xc3\xa8 de Borb\xc3\xb3. Va rebre la dignitat d'infanta d'Espanya arran del seu casament. _NEWLINE_La mare del seu marit va ser l'hereva de la Corona d'Espanya durant tota la seva vida i hagu\xc3\xa9s pogut ser proclamada reina d'Espanya arran de la mort del rei Alfons XII d'Espanya i si no s'hagu\xc3\xa9s esperat al naixement del seu fill p\xc3\xb2stum, Alfons XIII. El seu marit, malgrat no va ostentar mai el t\xc3\xadtol de pr\xc3\xadncep d'Ast\xc3\xbaries, va ser l'hereu de la Corona entre els anys 1904 i 1907 arran de la mort de la seva mare i el naixement del primog\xc3\xa8nit d'Alfons XIII._NEWLINE_Fruit del matrimoni van n\xc3\xa9ixer tres fills: Teresa Maria, Carles i Agn\xc3\xa9s Maria i la seva descend\xc3\xa8ncia ha estat inclosa dins la successi\xc3\xb3 a la Corona espanyola._NEWLINE_Passada la Guerra Civil espanyola es va traslladar a Madrid, juntament amb la seva fam\xc3\xadlia on va viure la resta de la seva vida._NEWLINE_Va morir a Madrid el 28 de mar\xc3\xa7 de 2017 a l'edat de 99 anys. Al moment del seu dec\xc3\xa9s era la infanta espanyola m\xc3\xa9s longeva de la hist\xc3\xb2ria, a m\xc3\xa9s de la darrera tia supervivent del rei Joan Carles I d'Espanya."